בס"ד, שבועות התש"ע

"ותורת חסד על לשונה..."
ילקוט שמעוני - מגילת רות

	"אמר רבי זעירא המגילה הזו (-מגילת רות) 
אין בה לא טומאה ולא טהרה לא היתר ולא איסור, 
	כלומר: ממגילת רות לא לומדים הלכות בנושאים אלו

	ולמה נכתבה? ללמדך שכר של גומלי חסדים..."
	


אז בואו נלמד על מידת החסד ושכרה.
נפתח בסיפור על הצדיק הירושלמי, ר' אריה לוין זצ"ל:
צעקות נוראיות בקעו מהבית הגדול ששכן ליד הכפר הערבי "ליפתא". צעקות שקשה להתעלם מהם. 

מי צעק שם? למה הוא צעק? - את זה תגלו בהמשך...
כל מה שאני יכולה לגלות כעת, שזה היה בית חולים לחולי נפש, ששכן בכניסה לירושלים, ליד הכפר "ליפתא".

הדבר היה לפני קום המדינה, בזמן שבו שלטו הבריטים בארץ ישראל. 

אל הבית הזה צעדו הרב אריה לוין, ולידו שני בניו הקטנים, רפאל בן ה- 8 ושמעון בן ה-6.
"המתינו כאן" ביקש האב הצדיק מילדיו, וניגש לחנות מכולת הסמוכה. בחנות הוא הצטייד בשקית נייר מלאה ממתקים, עוגות, וגם חתיכת חלבה, ואז - הוא שב אל בניו. 

"אבא, לאן הולכים?" שאלו הקטנים. 
''לתת מתנה קטנה ומתוקה לקרוב משפחה'' הוא השיב. אחרי 20 דקות של הליכה מזורזת, הם הגיעו אל מול בית החולים לחולי-הנפש. האב, ר' אריה, ביקש משני בניו לנוח תחת עץ החרוב, ליד השביל היורד לבית החולים.

''אני חוזר תוך עשר דקות, ובינתיים שננו את משניות מסכת שבת ואבחן אתכם כשאחזור''... 
המחזה הזה חזר על עצמו במשך מספר שנים. בכל ראש חודש צעדו האב ובניו מן הבית למכולת, שם התמלאה שקית הנייר בממתקים, אחר כך צעדו בזריזות לעבר בית החולים, השניים שיננו משניות תחת עץ החרוב, ואבא חזר אחרי 10 דקות, או רבע שעה, ובחן אותם. 
הם ידעו ששם, בתוך הבית הגדול הזה, גרים אנשים לא יציבים בנפשם. ''משוגעים''. 
הם ידעו שיש שם אדם שאבא שלהם אוהב ודואג לו, הם הבינו שמדובר בקרוב משפחה... 
אבל במי מדובר? את זה לא ידעו...

לאחר ארבע שנים הוקמה מדינת ישראל. הבריטים עזבו את הארץ. בית החולים לחולי הנפש פונה ממקומו, חלק מהחולים פוזרו במקומות שונים. גם הכפר הערבי "ליפתא" כבר חרב.
מאז, ר' אריה כבר לא עשה את המסלול הקבוע של ראש חודש, ורפאל ושמעון לא שאלו הרבה שאלות. הם תארו לעצמם שקרוב המשפחה המסתורי כנראה נפטר... 
הסיפור נשכח מהם עם השנים, עד....

עד שר' אריה לוין נפטר, ובניו ישבו שבעה. אל הבית נהרו אנשים רבים שבאו לנחם, וכל אחד סיפר סיפור משלו, על החסד של ר' אריה - כפי שהוא הכיר אותו.

ואז- הגיע אדם שהציג את עצמו בשם אביגדור.

"אתם לא מכירים אותי," הוא אמר, "אבל אני הכרתי את אבא שלכם לפני יותר מ- 25 שנה, כשהייתי אח בבית החולים לחולי נפש בליפתא. בוקר אחד, ניצב אביכם בפתח בית החולים ושאל: 
"תסלחו לי, אני שומע מכאן זעקות נוראות, מחרישות אוזניים. מי הוא זה שצועק?!" 

ר' אריה אביכם הבחין מיד עם כניסתו למחלקה, בחולה שצעק כמו מטורף, מילים בלי פשר בלי קשר, תוך כדי שהוא קופץ ובועט ונוגח בראשו על קיר הבטון. 
ניגשתי אל ר' אריה, ואז הוא שאל: "למה הוא צועק? ולמה חוץ ממנו כולם שקטים? 
הסברתי לו כיצד מתנהל כאן בית החולים על פי הנחיות השלטון הבריטי. לפי הנחייתם - לא כל חולה זכאי לתרופות הרגעה. רק חולה שיש לו קרובי משפחה שמגלים בו עניין, ומפעילים לחץ - זוכה לקבל תרופות הרגעה. 
ומי שלא - סובל מייסורי מחלתו, ללא כל תרופה....

"תבין אדוני", אמרתי לאביכם, "לחולה הזה, נחמיה בודלבסקי, אין שום מכר או קרוב. הוא ניצול שואה, ללא כל משפחה..."

''נחמיה בודלבסקי!?, צעק אביכם, ר' אריה, בהתרגשות. " הרי הוא קרוב משפחה שלי!. אני לא מאמין! ריבונו של עולם! נחמיה ניצל מהשואה והנה הוא לפני...''
ואז ניגש אביכם אל נחמיה המטורף, חיבק ונישק אותו בחום ובאהבה, הוציא מכיסו מספר סוכריות, והורה לי להודיע לממשל הבריטי שהוא דורש בתוקף לדאוג לו לתרופות, והוא גם שלף מכיסו סכום כסף כדי לעזור במימון התרופות. 
'וכך, מדי ראש חודש, היה אביכם ר' אריה מגיע אל נחמיה החולה עם שקית נייר מלאה ממתקים. הוא היה יושב לידו, משוחח בחמימות מרובה, ונחמיה ? - הוא רק ישב ובהה באוויר, ורק מדי פעם השמיע קולות מוזרים. ר' אריה דיבר, ונחמיה שתק ולעס, רגוע ונינוח. לפני שנפרד ממנו, נישק ר' אריה את נחמיה במצחו וברך אותו שיזכה לרפואה שלמה, ונחמיה היה מחייך באושר. 
אבל נחמיה מעולם לא הבריא. יומיים לפני הכרזת המדינה, כשהיינו בעיצומו של פינוי בית החולים, הוא לקה בליבו ופירפר בין חיים למוות. הצלחנו לייצב את מצבו, וכשהוא חזר להכרה, הוא סימן לעברי, וביקש להשמיע כמה מילים. וכך אמר לי נחמיה בשעותיו האחרונות:

"אביגדור אני רוצה שתדע, הרב עם הזקן הארוך שהביא לי כל ראש-חודש ממתקים, הוא צדיק. הוא בכלל לא קרוב משפחה שלי, מעולם לא נפגשתי איתו עד ליום שהוא בא לבית החולים עם הסוכריות. אני יודע שרק בזכותו נתנו לי תרופות הרגעה. לפני שהוא הגיע נתנו לי לשאוג כמו אריה רעב בכלוב, ללא שום תרופה.

אם היו לי כמה דקות של אושר בחיים האיומים שעברתי, אחרי השואה הנוראה, אלו היו הדקות עם ר' אריה, עם הסוכריות, וחתיכת החלבה, עם הנשיקה במצח והברכה מכל הלב. 
אני מבקש ממך אביגדור, שתגיד לו שאני אוהב אותו, ואני מבקש ממנו סליחה על כך שמעולם לא אמרתי לו תודה. תגיד לו אביגדור את האמת, שחוץ מהדקות האלה, הדקות האחרונות שלי, לא יכולתי להוציא משפט אחד שלם. תגיד לו תודה בשמי אביגדור. זו הצוואה שלי" 

אולי זה היה סיפור עם סוף קצת עצוב, אבל חשוב ללמוד אילו אנשי חסד גדולים חיו בתוכנו, ולשאוף ללכת בדרכם.
למדנו שמגילת רות נכתבה כדי ללמד על השכר של גומלי החסדים. 

אילו מעשי חסד יש במגילה? ומי עשה אותם?
נתמקד בשלושה מקומות בהם המילה "חסד" מוזכרת במפורש במגילה:

	כאשר נעמי עומדת לחזור ממואב לבית לחם, היא אומרת לכלותיה: 
"וַתֹּאמֶר נָעֳמִי לִשְׁתֵּי כַלֹּתֶיהָ לֵכְנָה שֹׁבְנָה אִשָּׁה לְבֵית אִמָּהּ, יַעַשׂ ה' עִמָּכֶם חֶסֶד כַּאֲשֶׁר עֲשִׂיתֶם עִם הַמֵּתִים וְעִמָּדִי"
(מגילת רות פרק א, ח)
	באיזה חסד מדובר? 
מה הן עשו למענה?


	כאשר רות חוזרת מהשדה, ומספרת לנעמי על המפגש שלה עם בועז, אומרת נעמי:
"וַתֹּאמֶר נָעֳמִי לְכַלָּתָהּ בָּרוּךְ הוּא לַה' 
אֲשֶׁר לֹא עָזַב חַסְדּוֹ אֶת הַחַיִּים וְאֶת הַמֵּתִים"
(מגילת רות פרק ב, כ)
	על מי נאמר "לא עזב חסדו את החיים ואת המתים"?

מה היה החסד של בועז?

	
	

	כאשר רות הולכת אל בועז, במטרה להתחתן איתו, אומר לה בועז: 
"וַיֹּאמֶר בְּרוּכָה אַתְּ לה' בִּתִּי, הֵיטַבְתְּ חַסְדֵּךְ הָאַחֲרוֹן מִן הָרִאשׁוֹן לְבִלְתִּי לֶכֶת אַחֲרֵי הַבַּחוּרִים אִם דַּל וְאִם עָשִׁיר"
(מגילת רות פרק ג, י)
	למי רות עשתה כאן חסד? 
ומה היה החסד?

	
	


האם לדעתך מעשי החסד במגילה היו גדולים? נסי להשוות אותם למעשה של ר' אריה לוין.
איך קובעים אם מעשה חסד הוא גדול או קטן?

האם יש ערך למעשה חסד קטן? 

משנה מסכת פאה פרק א 
"אֵלּוּ דְבָרִים שֶׁאֵין לָהֶם שִׁעוּר  .... וּגְמִילוּת חֲסָדִים, וְתַלְמוּד תּוֹרָה".
מה פירוש המילים "אין להם שיעור"? 

המשנה מלמדת אותנו שלמידת החסד אין גבול. תמיד אפשר להוסיף ולהגדיל חסד, ומצד שני, גם מעשה קטן ביותר של חסד - גם הוא חסד, וגם לו יש ערך!

תנו דוגמאות למעשי חסד קטנים שכל אחד ואחת יכולים לעשות.

"ללמדך שכר של גומלי חסדים..."

מה היה השכר של גומלי החסד במגילה?
	משנה, מסכת פאה פרק א 

"אֵלּוּ דְבָרִים שֶׁאָדָם אוֹכֵל פֵּרוֹתֵיהֶן בָּעוֹלָם הַזֶּה וְהַקֶּרֶן קַיֶּמֶת לוֹ לָעוֹלָם הַבָּא:

כִּבּוּד אָב וָאֵם, וּגְמִילוּת חֲסָדִים, וַהֲבָאַת שָׁלוֹם בֵּין אָדָם לַחֲבֵרוֹ..."
	כולכן מכירות את המשנה, שאותה אומרים בבוקר לאחר ברכות התורה. 
אך מה פירוש המשפט "שאדם אוכל פירותיהן בעולם הזה, והקרן קיימת לו לעולם הבא"? 

נסו להמחיש את זה ביחס לכל אחת מהדוגמאות במשנה.


הצדקה - גם היא סוג של חסד. שלמה המלך בספר משלי מלמד אותנו:
"וּצְדָקָה תַּצִּיל מִמָּוֶת" (משלי י"א, ד')       את מי, לדעתכן, הצדקה תציל ממוות?
קראו את שני הסיפורים הבאים, וחישבו - את מי הצדקה מצילה?
חז"ל מספרים על נחום איש גמזו, שהלך בדרך עם חמורים טעונים כל טוב, ופגש עני אחד, רעב וחולה. העני ביקש ממנו צדקה ומזון, ור' נחום, שהיה צדיק, ביקש ממנו להמתין רגע, עד שיסיים לפרוק את החמור. עד שר' נחום סיים את הפריקה - מת העני.
[image: image1.wmf]
באחד מימי שישי, בזמן שהייתי עסוקה בניקיון לכבוד שבת, נשמעה דפיקה בדלת.
בפתח עמד איש אחד מוזר, ובפיו - בקשה מוזרה עוד יותר: "את יכולה לתת לי עוף לשבת?"
אני רגילה שמבקשים שקל, או אפילו כמה שקלים, אבל עוף? מי מבקש עוף?...
באותו רגע נזכרתי, שבמקפיא יש לי רק עוף אחד, שאותו תכננתי לבשל עוד מעט, לכבוד שבת. לכן אמרתי לעני - שאין לי עוף מיותר לתת לו.

אבל הוא התעקש וביקש, וכמעט התחנן: "אין לי עוף - בבקשה תתני לי עוף!!!"

למען האמת - מאד התלבטתי. ממש נקרעתי מבפנים. לתת? לא לתת? ומה עם המשפחה שלי?

לא יודעת למה - בסוף מצאתי את עצמי פוסעת לעבר המקפיא, ואת מה שראיתי בשעה שפתחתי את הדלת של המקפיא - לא אשכח לעולם:...     לא. לא היו שם שתי עופות...
הבן שלי היה שם!!! 
הבן הקטן שלי כנראה שיחק, נכנס למקפיא ונלכד בתוכו. הוא היה כבר כולו קפוא - כחול וקר וכמעט ולא נשם. לאחר שניה של הלם - התאוששתי, הזמנתי אמבולנס, ולאחר כמה שעות של טיפול בבית החולים הוא חזר לאיתנו. הוא ניצל ברגע האחרון ממש,
אני לא יכולה אפילו לחשוב מה היה עלול לקרות אם הייתי שומרת את העוף לעצמי....
